作者:劉克莊
標題:賀新郎
內容:妾出於微賤。小年時、朱弦彈絕，玉笙吹遍。粗識國風關雎亂，羞學流鶯百囀。總不涉、閨情春怨。誰向西鄰公子說，要珠鞍、迎入梨花院。身未動，意先懶。主家十二樓連苑。那人人、靚妝按曲，繡簾初卷。道是華堂簫管唱，笑殺雞坊拍袞。回首望、侯門天遠。我有平生離鸞操，頗哀而不慍微而婉。聊一奏，更三嘆。